Gokart

Go-kart eller Formel K er en form for motorsport med et lite motorisert kjøretøy som kjøres på lukkede baner. Kjøretøyet har de fleste komponenter fra en ordinær bil, men mangler karosseri, hjuloppheng og alt som har med komfort og utrustning å gjøre. Man finner derimot motor, bremser, kraftoverføring, hjul, ramme og styring som alt er bygget for å by på fart.
I løpet av det siste halve århundret det er kjørt gokart har det skjedd store endringer. Samtlige komponenter på gokarten er forbedret gjennom årene. Motor, ramme, dekk og øvrige komponenter har blitt forfinet. Samtidig har baneanleggene blitt forbedret fra de første midlertidige baner på grus, til flotte anlegg med store tribuneanlegg.

Historie

Amerikanske Art Ingels er generelt akseptert som gokartens far. Som en veteran innen hot rod (gamle, klassiske amerikanske biler med store, modifiserte motorer) og konstruktør av racerbiler ved Kurtis Kraft bygget han sin første gokart i Sør-California i 1956. Disse små racerbilene ble øyeblikkelig populære. Gokart spredte seg til andre land, og har siden hatt mange tilhengere i Europa.
Den første store gokart-fabrikanten var det amerikanske selskapet Go Kart Manufacturing Co. i 1958. I 1959 ble McCulloch Motors Corporation det første selskap som produserte egne motorer for gokart. Deres første motor var McCulloch MC-10  som var en tilpasset totaktsmotor fra en motorsag. Senere, på 1960-tallet, ble også motorsykkelmotorer tilpasset for gokart, før egne, dedikerte fabrikanter, særlig italienske IAME (grunnlagt 1968 i Bergamo), begynte å framstille egne motorer for disse små bilene.

Nybegynner, 6-13 år.

Trenings Cadetti kan man kjøre fra det året det fylles 6 år. Her kjøres det med 60 cm³ motorer med snorstart og slureclutch. Motoren er turtallsbegrenset, og det kun tillatt med utvekslingen 11/92 slik at topphastighet begrenses til ca. 55 km/t.
Cadetti kan man kjøre fra det året det fylles 8 år. Likt som trenings Cadetti men med fri dreving. 
Mini kan kjøres fra det året man fyller 10. I denne klassen brukes det 60 cm³ med el-start og slureclutch fra Iame Parilla.

Ungdom/økonomi/mosjonist

Formel Yamaha er en klasse der det er strikte regler når det gjelder utrustning og trimming. Dette er klassen som over tid har hatt flest førere i Norge, den norske økonomiklassen. Alle har samme motor, KT100 fra Yamaha og det er ikke tillatt å trimme motoren. Sylindervolumet i klassen er 100 cm³. Det er fritt valg av chassis. Klassen finnes også i Sverige, men der gjelder spesielle regler angående valg av ramme. Klassen kan kjøres fra det året en fyller 13 år.

Internasjonale klasser

OK JR er en 125cm³ klasse som kan kjøres fra man er 13 år. Det brukes vannavkjølte 125cc motorer uten slureclutch. Erstattet tidligere klasse KF3.
KZ2  er den raskeste 125 cm³ klassen i Norge. 3-6 gir og cluch. Krevende klasse som er i framgang i Norge. Klassen byttet navn fra ICC i 2007. Klassen kan kjøres fra det året en fyller 15 år.
Intercontinental E og Formel E er klasser med 250 cm³ motor, og som kjøres på større bil- eller motorsykkelbaner. Lite utbredt i Norge, kjøres her hjemme som 250 Nasjonal.

Utgåtte klasser

Micro var for aldersgruppen 9-13 år. Micro brukte samme motor som Mini, men med strupebrikke og annet eksosanlegg.
ICA Junior var den minste av de internasjonale klassene. Aldersgrensen var fra 13 år.
Det ble brukt 100 cm³ motorer som gikk til 18-19 000 o/min.
Formula A.  100 cm³ klasse, reed- eller dreieventilmotor som yter over 30 hk. Motorene kan gå over 20,000 o/min, noe som tilsvarer 350 o/sek. Etter 2 timers kjøring av disse motorene, må de til overhaling for om lag 8000NOK. Ble Kjørt internasjonalt med blant annet EM og VM.